N LU LA AI TSAW MYIT
Shawnghtawk Tsing Pan
Lahtaw Ja Roi
Nye a mying gaw anhte amyu mying hku Vasana ngu shaga ai re. Nu yan Wa gaw Thai Mung e nga ai Miwa amyu re. Ngai kahpu 2, kana 2, kanau La kasha 1 hte Num kasha 1 lu nngai. Annau ni yawng marai 7 rai ga ai. Anhte gaw Bangkok Mare kaba shingnawm kaw de da ai lawk langai kaw nga ga ai. 1968 ning hta ngai gaw laika hpaji tsang 7 hta sharin la ngut nhtawm, Sara Tai Jawng lung nga ai ten re.
Shing-rai, Sara Tai Jawng lung nga ai lani mi hta, rau jawng lung manang jan langai shi hpe manang tai lawm na matu saw lajin ai majaw, kaga rau manang langai mi hte Bawng masha ni hpe jep ai Tara Rung kaba de hkan nang sa ga ai. Dai shani na nhtoi gaw, 1968 August 23 rai nga ai. Shawoi kalang mung garai n du yu ai shara re majaw ngai gaw makau grup-yin hpe myit lawm ai hte myi sumgawn kabai bun tawn da we ai. Tara Rung e npu htap na hkyuk kaw jep hkam na bawng masha ni hpe bang da nhtawm, marai mi ngut jang marai mi shaga la nna tara rung kaw jep ra ai lam ni jep ngut jang, dai npu htap na hkyuk kaw bai wa bang da rai nga ma ai.
Dai aten hta shinggan na sa jahkrum ai jinghku ni gaw dai hkyuk na htawng masha ni hpe mai hkrum shaga ai ten rai nga ai. An a manang jan mung shi a jinghku htawng masha wa hpe sa hkrum shaga nga ai. An gaw jut shagu hkan na htawng masha ni hpe hkan madoi yu mau nga ga ai. Mawk ke! Ya chyawm, ngai kabai shawam da ai nye a myi sumgawn gaw, JA NGA zawn nsam hkum lachyum hkum hte tu kabrim taw nga ai myi-tum achyang zum mi hpe chyahkrung hprap hprap mu rim la hkrup dat ni ai.
Dai laklai ai myi-tum achyang zum mi gaw, nye a nachying myit lawm let yu azi nga ai myi-tum yan hpe ga shaga nga ma ai. Nye a zen let la ai myi-tum yan mung, lachyum kalang ta chye na hta la ai sha n ga, myi-tum hte shiga bai htang jaw dat sai. “Na a manang wa hte nan 2 shat grai kawsi nga ai lachyum chye na sai; ya shat la wa ya na yaw”, ngu bai htang tsun ai rai nga li ai.
Dai majaw, shi a mying san la yang “ James” nga ai chye la sai. Hpa majaw kun? Ngai gaw ya she, moi n ja n hpra hka mat ai jinghku hte bai hkrum ai zawn kabu gara makau na shatseng de, nam maling na shannga hkawnsek a shingni hte maren, alawan tin tin sa wa nna lusha makai 4 ting hpe mari la, mying ka shakap rai, masha ni sa bang ai lusha ka kaba kaw yetsha sa bang dat ni ai. Ngai matut mada taw nga yang sha, lusha shaw gam ya nga ai balik wa kaw na “James”, nga shaga dat sai.
Shi gaw ngai hpe nachying chyeju dum ai nsam madun let, kabu gara sa la nna shi a manang wa hte jawm sha ngut jang, n ma sha ai kaga shat makai hpe shan zawn kawsi nga ai kaga manang ni hpe jaw sha kau nu ai. Dai aten gaw shana de 3:00pm rai nga sai. Aga!.. dani na nye a alu chyawm gaw grai htap htuk akyu rawng ai alu she rai nga sai, ngu grai nan myit dik ai shani, manang tai ya na matu hkyuk rung de saw lajin ai manang jan hpe mung, myit kraw kata hta nachying lagu chyeju dum dik mat ai nhtoi rai sali ai.
Dai shana ngai yup n pyaw ai daram re. Myi di dat shagu, daini nye a myi sumgawn hte lu dagup la hkrup ai htawng masha ni hpe chyu shing-ran mu ai. Yawng hta grau dan leng nna pra pra asan awan mu lu ai gaw, JA NGA zawn laklai ai myi-tum chyang 2 rai nga ai. Shi a tu kabrim nsam hkum, myi-tum yan hte abawng aring asan apra kashin tawn da ai, “Nga” zawn san ai; shi a shadang la jet ai nsam hte garai n chye lu ai shi a lam hpe chyu sumru taw nga ni ai.
Shi zawn re ai shabrang wangan langai wa hpa baw amu shut nna rim rawng hkrum ai i? Ka-ni amu i? Lagut damya i? Masha sumbu manaw ai amu i? Masha sat amu hkrum ai i? N tara je yang hkrum ai i? Shi hpe yu yang madang nem ai amu chye hkrum na zawn gaw n san ai. Hpa baw amu wa rai kun i? Nachying chye mayu la ai myit hpe n dang dip lu sai. Dai shana shi a lam nhti nhtang sumru let yup pyaw mat wa ai majaw rai sam ai; hpang jahpawt yup rawt ai hte shi a myi-tum ni hpe shawng bai mu kahtap nga ni ai.
Dai shana kaw nna ten shagu ngu na shi a lam chyu myit, shi hte seng ai ga san ni chyu jahtuk shapraw rai; bungli law mat sai. Jawng laika pyi lawu hprut she myit lawm ai hku rai mat ni ai. Nye a yupmang shing-ran shagu, shat kawsi kyet nna matsan dum si na zawn re myiman rau, “Chyeju hte shat mari jaw rit”, ngu ai lachyum hte ngai kaw hpyi nem nga ai; shi a myi-tum yan hpe ding-yang mu lu nga ai. Dai zawn shi a hpung shingkang gaw nye a ntsa ahkyak n la n mai ka-up kahprwi taw nga sai.
Shani shagu htawng rawng masha ni hpe jinghku ni sa hkrum shajang na ma ai. Raitimung, James hpe sa jahkrum ai masha gaw langai pyi n nga sam ai. Ndai mungkan e shi hpe sa jahkrum ai jinghku gaw ngai langai sha mi rai na kun? Shi mung ngai lama sa jahkrum kun, ngu mahkoi wa kadai n chye ai lagu myit mada taw nga ai kun i? 2-3 ya ngai hkrai myit dinglik yu nga yang, “Sa jahkrum su! Shi kabu na re,” nga nna nye a sung htum ai kraw kata kaw na ngai hpe shagwi shadut taw nga ai.
Lani mi hta, marai langai ngai, ngai hpe shangun matsun ai hpa ngai gaw James a matu, shaloi jang sha na lusha makai hte aten galu sha na matu shan jahkraw, nga jahkraw makai ni bawn lang nna KONG PREM htawng de sa wa nngai. Htawng de du ai hte James hpe sa hkrum ai lam shana dat sai. Kade n na yang, Loud speaker kaw na “ James, nang hpe jinghku sa hkrum ai” nga nna jahtau dat ai. Tak ai hte maren shi gaw grai myit mau ai nsam hte gale pru wa ra ai.
Ngai mani sum myi-man hte kabu gara,…..
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn